Alumni UV proposa nous títols de lectura, un taller botànic i “viure la festa” en febrer

## Alumni UV proposa nous títols de lectura, un taller botànic i “viure la festa” en febrer

Muntatge fotogràfic d'algunes de les activitats proposades per Alumni UV en febrer.

El col·lectiu d’amics i antics alumnes de la Universitat de València, Alumni UV, presenta el calendari d’activitats per al mes de febrer, el qual inclou dues noves reunions lectores a La Nau, un taller de jardineria sobre compost amb visita guiada al Jardí Botànic UV i una conferència del periodista cultural i Alumni, Enrique Collado, sobre les festes d’hivern, a la Facultat de Psicologia i Logopèdia.

L'activitat cultural d’Alumni UV arranca aquest mateix dilluns, 3 de febrer, amb el Club de Lectura en valencià TIRANT, que debatrà sobre ‘La promesa’ (2022), del dramaturg i novel·lista **Damon Galgut**, obra guanyadora del XXIV Premi Llibreter en la categoria ‘Altres literatures’ i del Booker Prize 2021. La reunió tindrà lloc a la Sala Gonzalo Montiel del Centre Cultural La Nau de la Universitat de València, a les 18 hores.

Si vols formar-ne part, entra en aquest enllaç.

La segona lectura correspon a la novel·la triada pel Club QUIJOTE en castellà, ‘El cielo es azul, la tierra blanca’, d’**Hiromi Kawakami**, la “gran novel·la japonesa”, diu la crítica, guanyadora del prestigiós Premi Tanizaki. A la mateixa sala de La Nau es farà el col·loqui, dimarts 4 també a les 18 hores, i per a sumar-se al Club cal posar-se en contacte amb l’oficina Alumni UV a través d’aquest link.

**Taller de compost al Botànic**  
D’altra banda, dijous 13, es reprendrà el taller ‘Aprén a fer el millor compost per a les teues plantes’, en col·laboració amb el Jardí Botànic de la Universitat de València, una activitat que va estar ajornada com a conseqüència de la passada dana.

Les persones participants en el taller estudiaran el procés del compost: “Les fases més importants, com es fa, etcètera. Visitarem la zona de compost del Botànic. Com a pràctica, mesurarem la porositat, el pH i el nivell de retenció d’aigua; i observarem com es forma el compost, els passos que cal seguir-hi, mesurarem la temperatura de la pila de compost, i ja al laboratori, es mesuraran la porositat, la capacitat de retenció d’aigua i el pH.  Estudiarem en viu els cucs, la seua constitució i intentarem localitzar les parts principals: el clitel, la part anterior o boca i la part posterior, i les setes. També observarem el vermicompostatge i l’humus de cuc”, expliquen des de l’oficina Alumni UV.

El taller, que celebra la seua segona edició, tindrà una duració de dues hores, de quatre a sis de la vesprada, i requereix inscripció ací.

**Alumni Comparteix: Hivern i Festa**  
Per últim, dijous 27 a la Facultat de Psicologia i Logopèdia, hi haurà una nova sessió d’Alumni Comparteix, un programa gratuït a proposta dels mateixos Alumni. Aquest mes es tracta de la conferència ‘Hivern i festa a la Comunitat Valenciana’, a càrrec de l’Alumni i periodista cultural **Enrique Collado**, qui s’endinsarà en el significat del foc com a protagonista de tantes celebracions com les Falles o les fogueres en temps de Quaresma, obrint camí cap a una nova estació, la primavera.

Enrique Collado treballa en el periodisme cultural i festiu des de 1987 i actualment dirigeix el projecte audiovisual ‘Som Patrimoni’, dedicat a la difusió de les festes, la cultura i les tradicions valencianes. És doctor en Farmàcia per la Universitat de València i doctor en Comunicació per la Universitat CEU Cardenal Herrera.

L’activitat és gratuïta i requereix inscripció prèvia que romandrà oberta en la pàgina www.uv.es/alumniuv des de dilluns 9 de febrer.

Més informació:

Arxivat en:
Fundació General UV
, Alumni
, Alumni UV

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar